A BIZOTTSÁG HATÁROZATA
(2005. február 24.)
az egyes közösségi referencialaboratóriumoknak az állategészségügy, a közegészségügy és a szermaradványok területén a 2005. évre nyújtott közösségi pénzügyi támogatásról
(az értesítés a B(2005) 392. számú dokumentummal történt)
(Csak a német, francia, olasz és holland szöveg hiteles)
(2005/161/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 28. cikke (2) bekezdésére,
mivel:
(1)
A 90/424/EGK határozat úgy rendelkezik, hogy a Közösség a referencialaboratóriumoknak nyújtott pénzügyi támogatás által hozzájárul az állat-egészségügyi vizsgálatok hatékonyságának javításához. A közösségi állat-egészségügyi jogszabályoknak megfelelően, bizonyos feltételekkel minden referencialaboratóriumként kijelölt laboratórium részesülhet ilyen támogatásban.
(2)
A 90/424/EGK határozat 28. cikke alapján a közösségi referencialaboratóriumoknak nyújtott közösségi pénzügyi támogatásról szóló, 2004. január 29-i 156/2004/EK bizottsági rendelet (2) előírja, hogy a közösségi pénzügyi támogatás abban az esetben ítélhető meg, ha az elfogadott munkaprogramokat hatékonyan végrehajtották és a kedvezményezettek a megadott határidőn belül benyújtanak minden szükséges információt.
(3)
A Bizottság értékelte a munkaprogramokat és az azokhoz tartozó költségvetési tervezeteket, amelyeket az érintett közösségi referencialaboratóriumok nyújtottak be a 2005. évre vonatkozóan.
(4)
Ennek megfelelően a kijelölt közösségi referencialaboratóriumokat közösségi pénzügyi támogatásban kell részesíteni az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről szóló, 1996. április 29-i 96/23/EK tanácsi irányelvben (3) előírt feladatok végrehajtására.
(5)
További támogatás adható továbbá a közösségi referencialaboratóiumok felelősségi körébe tartozó workshopok szervezésére is.
(6)
Az eredményes pénzgazdálkodás megkívánja, hogy a közösségi támogatás odaítélésekor számításba vegyék a római közösségi referencialaboratórium működése során felmerült visszatérő nehézségeket. 2004 decemberében az említett laboratóriumban pénzügyi ellenőrzésre került sor annak további igazolására, hogy megfelelt-e a közösségi előírásokban meghatározott feladatoknak, kötelességeknek és jogosultsági feltételeknek.
(7)
A közös agrárpolitika finanszírozásáról szóló, 1999. május 17-i 1258/1999/EK tanácsi rendelet (4) 3. cikkének (2) bekezdése szerint a közösségi szabályok szerint végrehajtott állat- és növény-egészségügyi intézkedéseket az Európai Mezőgazdasági Orientációs és Garanciaalap Garanciarészlege finanszírozza. A pénzügyi ellenőrzésre vonatkozóan az 1258/1999/EK rendelet 8. és 9. cikke alkalmazandó.
(8)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A Közösség pénzügyi támogatást nyújt Németországnak a 96/23/EK irányelv V. melléklete 2. fejezetében előírt feladatoknak a Bundesamt für Verbraucherschutz und Lebensmittelsicherheit (korábban Bundesinstitut für gesundheitlichen Verbraucherschutz und Veterinärmedizin (BGVV)), Berlin, Németország által történő végrehajtásához bizonyos szermaradványok kimutatására.
A 2005. január 1-től 2005. december 31-ig terjedő időszakban a pénzügyi támogatás nem haladhatja meg a 420 000 EUR-t.
(2) Az (1) bekezdésben foglalt legmagasabb összegen túl, a Közösség pénzügyi támogatásban részesíti Németországot egy, az (1) bekezdésben említett laboratórium által tartandó workshop szervezéséhez. Ez a támogatás nem haladhatja meg a 30 000 EUR-t.
2. cikk
(1) A Közösség pénzügyi támogatást nyújt Franciaországnak a 96/23/EK irányelv V. melléklete 2. fejezetében előírt feladatoknak a Laboratoire d’études et de recherches sur les médicaments vétérinaires et les désinfectants de L’Agence Française de Sécurité Sanitaire des aliments, (korábban Laboratoire des médicaments veterinaries (CNEVA-LMV)), Fougères, Franciaország, által történő végrehajtásához bizonyos szermaradványok kimutatására.
A 2005. január 1-től 2005. december 31-ig terjedő időszakban a pénzügyi támogatás nem haladhatja meg a 420 000 EUR-t.
(2) Az (1) bekezdésben foglalt legmagasabb összegen túl, a Közösség pénzügyi támogatásban részesíti Franciaországot egy, az (1) bekezdésben említett laboratórium által tartandó workshop szervezéséhez. Ez a támogatás nem haladhatja meg a 30 000 EUR-t.
3. cikk
(1) A Közösség pénzügyi támogatást nyújt Olaszországnak a 96/23/EK irányelv V. melléklete 2. fejezetében előírt feladatoknak az Istituto Superiore di Sanità, Róma, Olaszország, által történő végrehajtásához bizonyos szermaradványok kimutatására.
A 2005. január 1-től 2005. december 31-ig terjedő időszakban a pénzügyi támogatás nem haladhatja meg a 420 000 EUR-t.
(2) Az (1) bekezdésben foglalt legmagasabb összegen túl, a Közösség pénzügyi támogatásban részesíti Olaszországot egy, az (1) bekezdésben említett laboratórium által tartandó workshop szervezéséhez. Ez a támogatás nem haladhatja meg a 30 000 EUR-t.
4. cikk
(1) A Közösség pénzügyi támogatást nyújt Hollandiának a 96/23/EK irányelv V. melléklete 2. fejezetében előírt feladatoknak a Rijksinstituut voor Volksgezondheid en Milieuhygiëne (RIVM), Bilthoven, Hollandia, által történő végrehajtásához bizonyos szermaradványok kimutatására.
A 2005. január 1-től 2005. december 31-ig terjedő időszakban a pénzügyi támogatás nem haladhatja meg a 420 000 EUR-t.
(2) Az (1) bekezdésben foglalt legmagasabb összegen túl, a Közösség pénzügyi támogatásban részesíti Hollandiát egy, az (1) bekezdésben említett laboratórium által tartandó workshop szervezéséhez. Ez a támogatás nem haladhatja meg a 30 000 EUR-t.
5. cikk
E határozat címzettje a Németországi Szövetségi Köztársaság, a Francia Köztársaság, az Olasz Köztársaság, valamint a Holland Királyság.
Kelt Brüsszelben, 2005. február 24-én.